text: Farvel til frivillige brandværn
  02 maj 2010 kl. 15.42
  Det er ved at være sidste udkald for de 15 frivillige brandmænd i Rinkenæs. Efter 120 års indsats har Sønderborg kommune opsagt kontrakten med i alt syv frivillige brandværn. Opgaverne skal i stedet varetages af et pofessionelt beredskab.
  De frivillige brandværn er en særlig sønderjysk tradition, der har overlevet siden tysker-tiden. Det ældste brandværn i Sønderjylland er fra 1869. 
  Men nu kan brandværnene ikke længere leve op til moderne krav om udrykningstider. 
  Der må nemlig højst gå fem minutter fra alarmen er modtaget til brandmændene er klar til udrykning. 
  Det er et krav, som brandværnet i Rinkenæs for eksempel to gange sidste år ikke kunne leve op til.
  
  En katastrofe for lokalsamfundet
  Problemet skyldes, at det i de senere år været svært at skaffe tilstrækkeligt med nye frivillige, og at stadig flere frivillige brandmænd arbejder udenbys.
  I Rinkenæs begræder de frivillige brandmænd udsigten til at måtte og lukke slukke den lokale brandstation.
  - Det bliver vemodigt. Jeg vil kalde det en katastrofe for lokalsamfundet, siger en af de frivillige brandmænd i Rinkenæs, Børge Hansen. 
   
  
  Hurtigt fremme
  De frivillige brandmænd i Rinkenæs rykker hvert år ud til mellem 5 og 15 brande i lokalområdet. 
  De har svært ved at tro på, at det skulle blive billigere at overlade brandslukningen til et professionelt beredskab.
  For spørger man de frivillige brandmænd, så handler det jo ikke kun om, hvor længe de er om at køre fra brandstationen. 
  Det handler i højere grad om, hvor længe de er om at nå frem til brandstedet.
  
  Kulturbærer
  - Og her har de små, lokale brandværn jo en fordel, fordi de ligger midt i lokalområdet og kan være hurtigt fremme, mener det socialdemokratiske folketingsmedlem, Benny Engelbrecht fra Sønderborg.
  - Jeg vil tillade mig at stille spørgsmål ved de beregninger, der viser, at det er billigere med professionelle brandværn. For slet ikke at tale om de tradtioner, der vil gå tabt med en nedlæggelse.  For i Sønderjylland er de frivillige vrandværn en kulturbærer, understreger Benny Engelbrecht.
  